ໃນວັນຄູແຫ່ງຊາດ ທີ 7 ຕຸລາ ເຊິ່ງເປັນວັນປະຫວັດສາດທີ່ສໍາຄັນໜຶ່ງຂອງຊາດລາວ ໄດ້ໝູນວຽນມາບັນຈົບຄົບຮອບ 26 ປີ (ວັນທີ 7 ຕຸລາ 1994-ວັນທີ 7 ຕຸລາ 2020), ຂ້າ ພະເຈົ້າຕາງໜ້າໃຫ້ຄະນະພັກ,ຄະນະນໍາກະຊວງສຶກສາທິການ ແລະກິລາຂໍສະແດງຄວາມຢື້ຢາມຖາມຂ່າວ, ຄວາມສາມັກຄີຮັກແພງອັນອົບອຸ່ນມາຍັງ ຄູ-ອາຈານ ໃນຂອບເຂດທົ່ວປະເທດຕະຫລອດຮອດຜູ້ບໍລິຫານການສຶກສາ ແລະກິລາທຸກຂັ້ນ.
ພັກ ແລະລັດຖະບານ ເວລາໃດກໍໄດ້ໃຫ້ຄວາມສໍາຄັນ ແລະເອົາໃຈໃສ່ຕໍ່ວຽກງານການສຶກ ສາຄູ ແລະຖືເອົາຄູສອນເປັນກົກໃນການຍົກສູງຄຸນນະພາບຂອງການສຶກສາກໍຄືການພັດ ທະນາຊັບພະຍາກອນມະນຸດ. ຄູໄດ້ມີບົດບາດສໍາຄັນໃນການສ້າງອະນາຄົດໃຫ້ຄົນແຕ່ລະຮຸ່ນ ແລະໃນພາລະກິດສ້າງສາພັດທະນາປະເທດຊາດໃຫ້ຈະເລີນຮຸ່ງເຮືອງຈົນຖືກສັງຄົມຂະໜານນາມວ່າ: ຄູແມ່ນຄົນຂອງພັກ, ຄູແມ່ນວິສາວະກອນແຫ່ງດວງວິນຍານ, ຄູແມ່ນແມ່ພິມຂອງຊາດ,ຄູແມ່ນພໍ່ແມ່ຜູ້ທີ່ສອງຂອງເດັກ, ຄູແມ່ນຜູ້ທີ່ມີຄວາມຮູ້ ແລະປະສົບການທີ່ສາມາດຖ່າຍທອດໃຫ້ແກ່ຜູ້ອື່ນ, ຄູຄືຜູ້ນໍາພາການປ່ຽນແປງໃໝ່ ແລະອື່ນໆ.
ເມື່ອທົບທວນເບິ່ງແລ້ວຈະເຫັນວ່າພາລະໜ້າທີ່ຂອງຄູແມ່ນມີຄວາມສໍາຄັນ, ໜັກໜ່ວງ ແລະມີຂອບເຂດກວ້າງຂວາງຫລາຍໃນການດໍາເນີນພາລະກິດການສຶກສາຂອງພັກ ແລະລັດຖະບານກໍຄືການຈັດຕັ້ງຜັນຂະຫຍາຍແຜນພັດທະນາການສຶກສາ ແລະ ກິລາ ໂດຍສະ ເພາະແມ່ນການຮັບປະກັນການສະໜອງການສຶກສາໃຫ້ມີຄຸນນະພາບ ແລະປະຊາຊົນບັນ ດາເຜົ່າສາມາດເຂົ້າເຖິງ. ສຳລັບການສະເຫລີມສະຫລອງວັນຄູແຫ່ງຊາດ ປີ 2020 ນີ້ ສອດຄ່ອງກັບວັນຄູສາກົນຄືວັນທີ 5 ຕຸລາ 2020 ຊຶ່ງປີນີ້ໃສ່ຫົວຂໍ້ວ່າ “ຄູເປັນຜູ້ນຳພາຜ່ານຜ່າວິກິດ ພິຊິດອະນາຄົດທີ່ກ້າວໜ້າ”. ອົງການອຸຍແນັສໂກເວົ້າວ່າວັນຄູສາກົນປີນີ້ເປັນໂອ ກາດສະເຫລີມສະຫລອງຜົນງານການສິດສອນຂອງຄູໃນທົ່ວໂລກ, ເປັນໂອກາດສັງລວມບັນດາຜົນສຳເລັດທີ່ປະຕິບັດໄດ້ດີໃນປີຜ່ານມາ ແລະເພີ່ມຄວາມເອົາໃຈໃສ່ໃນການຮັບຟັງຄຳຄິດເຫັນຂອງຄູຜູ້ຊຶ່ງເປັນຫົວໃຈແຫ່ງຄວາມສຳເລັດຂອງເປົ້າໝາຍການສຶກສາໃນທົ່ວໂລກ.
ສຳລັບ ສປປ ລາວ ຂອງພວກເຮົາໃນໄລຍະ 26 ປີ ທີ່ຜ່ານມາເຖິງວ່າສະພາບເສດຖະກິດ ໄດ້ພົບກັບຄວາມຫຍຸ້ງຍາກຫລາຍປະການ ສະເພາະປີນີ້ ພັດມີການລະບາດຂອງເຊື້ອພະຍາດໂຄວິດ-19 ຊຶ່ງມີຜົນກະທົບໂດຍກົງຕໍ່ການຈັດການຮຽນ-ການສອນ. ແຕ່ດ້ວຍຄວາມເຊື່ອໝັ້ນຕໍ່ອຸດົມການຂອງພັກ, ຄູ-ອາຈານ ແລະຜູ້ບໍລິຫານການສຶກສາໄດ້ອຸທິດສະຕິປັນ ຍາ-ເຫື່ອແຮງ ຕໍ່ການປະຕິບັດໜ້າທີ່ການສອນຂອງຕົນດ້ວຍຄວາມພາກພຽນ ແລະມານະອົດທົນອັນໄດ້ເຮັດໃຫ້ວຽກງານພັດທະນາການສຶກສາໄດ້ຂະຫຍາຍຕົວນັບແຕ່ສູນກາງຮອດທ້ອງຖິ່ນ. ຕາໜ່າງການສຶກສາໄດ້ຂະຫຍາຍໄປທົ່ວປະເທດ, ເຂດຫ່າງໄກສອກຫລີກທຸກແຫ່ງລ້ວນແຕ່ເຂົ້າເຖິງການຮຽນ-ການສອນ. ຄູ-ອາຈານ ຫລາຍໆຄົນກາຍເປັນຄູສອນດີ-ສອນເກັ່ງ, ກາຍເປັນຄູຊ່ຽວຊານ, ຄູປະສົບການ, ຄູຊໍານານງານ, ຜູ້ຊ່ວຍອາຈານ, ອາຈານ, ຮອງສາດສະດາຈານ ແລະສາດສະດາຈານທັງມີສະຖານະພາບ ແລະມີບົດບາດສູງຂຶ້ນໃນສັງຄົມ.
ຕາງໜ້າໃຫ້ການນໍາຂອງພັກ ແລະລັດຖະບານຂ້າພະເຈົ້າຂໍສະແດງຄວາມກະຕັນຍູ, ຮູ້ບຸນຄຸນ ແລະຍ້ອງຍໍຊົມເຊີຍຕໍ່ຄຸນງາມຄວາມດີຂອງຄູ-ອາຈານ. ພ້ອມກັນນີ້, ກໍຂໍສະແດງຄວາມຂອບໃຈມາຍັງທຸກພາກສ່ວນໃນທົ່ວສັງຄົມທີ່ໄດ້ມີສ່ວນຮ່ວມ ແລະ ໃຫ້ການຊ່ວຍ ເຫລືອຄູ-ອາຈານ ແລະຜູ້ບໍລິຫານການສຶກສາໃນຊຸມປີຜ່ານມາ ເປັນການປະກອບສ່ວນຍົກສູງຄຸນນະພາບການສຶກສາ ຂອງປະເທດເຮົາໃຫ້ເທົ່າທຽມກັບພາກພື້ນ ແລະສາກົນ ດີຂຶ້ນເປັນກ້າວໆ. ພັກ ແລະລັດຖະບານຕີລາຄາສູງຕໍ່ຜົນງານການປະກອບສ່ວນຂອງຄູ-ອາຈານ ເຂົ້າໃນການພັດທະນາເສດຖະກິດ-ສັງຄົມ ຂອງປະເທດໂດຍສະເພາະແມ່ນການກໍ່ສ້າງ ແລະການພັດທະນາຊັບພະຍາກອນມະນຸດ, ພັດທະນາຄົນນັບແຕ່ຊັ້ນເດັກກ່ອນໄວຮຽນຈົນຮອດມະຫາວິທະຍາໄລ.
ໃນປະຫວັດແຫ່ງການຕໍ່ສູ້ ແລະການສ້າງສາພັດທະນາປະເທດຊາດບໍ່ວ່າຍຸກໃດສະໄໝໃດ ມັນຮຽກຮ້ອງໃຫ້ມີຊັບພະຍາກອນມະນຸດທີ່ມີຄວາມຮູ້, ຄວາມສາມາດ, ມີແບບແຜນການດຳລົງຊີວິດທີ່ປອດໄສ, ມີຄຸນສົມບັດທີ່ໜັກແໜ້ນ. ຢາກເຮັດໄດ້ຄືແນວນັ້ນ, ຄູ-ອາຈານ ຂອງພວກເຮົາທີ່ຢູ່ຕາມສະຖານການສຶກສາໃນໂຮງຮຽນ, ນອກໂຮງຮຽນ ແລະຕາມອັດທະ ຍາໄສຍິ່ງຈະຕ້ອງໄດ້ເສີມຂະຫຍາຍການຮຽນຮູ້ຂອງຕົນເອງໃຫ້ກ້າວທັນການປ່ຽນແປງຂອງສາກົນກວ່າເວລາໃດໝົດ.
ທາງດ້ານຄວາມຮູ້: ຈະຕ້ອງໄດ້ຄົ້ນຄວ້າລົງເລິກວິຊາທີ່ຕົນຮັບຜິດຊອບໃຫ້ເລິກເຊິ່ງ, ການສອນວິຊາສະເພາະຕ້ອງຕິດພັນກັບການນຳໃຊ້ຕົວຈິງກັບຊີວິດສັງຄົມສາມາດປະສົມປະ ສານແຫລ່ງການຮຽນຮູ້ທີ່ມີຢ່າງຫລາກຫລາຍໃນປັດຈຸບັນໃຫ້ເກີດປະໂຫຍດສູງສຸດໃນການຮຽນຂອງຜູ້ຮຽນ ແລະນັກສຶກສາ. ນອກຈາກຈະມີວິຊາສະເພາະແລ້ວຕ້ອງຮຽນຮູ້ບັນດາທັກສະສັດຕະວັດທີ 21 ເຊັ່ນ: ການນຳໃຊ້ເຕັກໂນໂລຊີຂໍ້ມູນຂ່າວສານ (ICT Literacy), ທັກສະການຮຽນດ້ວຍຕົນເອງ, ທັກສະທາງດ້ານສັງຄົມ (Soft Skills), ຮູ້ນຳໃຊ້ພາສາຕ່າງປະເທດ ແລະອື່ນໆ.
ທາງດ້ານຄວາມສາມາດ: ຕ້ອງເປັນຜູ້ນຳພາເຮັດຕົວຈິງໃນທຸກພາລະກິດທີ່ພັກ-ລັດມອບ ໝາຍໃຫ້ສຳເລັດ,ມີຄຸນນະພາບ ແລະດ້ວຍຄວາມຮັບຜິດຊອບສູງເຊັ່ນ: ຜັນຂະຫຍາຍຈິດ ໃຈ 3 ລັກສະນະ ແລະ 5 ຫລັກມູນຂອງຂະແໜງສຶກສາ ແລະກິລາ ຕິດພັນກັບຂໍ້ແຂ່ງຂັນຮັກຊາດ ແລະພັດທະນາ ແລະ 3 ຂໍ້ແຂ່ງຂັນຂອງຂະແໜງການຄື: ສອນດີ-ຮຽນເກັ່ງ, ຕ້ານປະກົດການຫຍໍ້ທໍ້ ແລະສ້າງສະພາບແວດລ້ອມທີ່ດີ ໃນສະຖານການສຶກສາໃຫ້ເປັນຮູບປະທຳ.
ທາງດ້ານຄຸນສົມບັດ: ຄູລາວໃນສັດຕະວັດທີ 21 ນີ້, ຈະຕ້ອງເປັນຜູ້ທີ່ມີຈັນຍາບັນອັນໜັກແໜ້ນ, ມີຈິດວິນຍານຂອງຄວາມເປັນຄູຢ່າງເລິກເຊິ່ງ, ບໍ່ສວຍໃຊ້ໜ້າທີ່ຕໍາແໜ່ງໄປໃນທາງທີ່ບໍ່ຖືກຕ້ອງ.
ການລະບາດຂອງພະຍາດອັກເສບປອດຈາກເຊື້ອຈຸລະໂລກສາຍພັນໃໝ່ ຫລືໂຄວິດ-19 ນີ້ຍັງໄດ້ເພີ່ມຄວາມທ້າທາຍໃໝ່ ຕໍ່ຂະແໜງການສຶກສາ ແລະກິລາ ກວ່າເວລາໃດໃດໝົດ. ພຽງແຕ່ລຳພັງຄູກໍບໍ່ສາມາດຮັບມືກັບການປ່ຽນແປງນີ້, ທົ່ວສັງຄົມຈະຕ້ອງໄດ້ໃຫ້ການຮ່ວມມື ແລະເຮັດວຽກຮ່ວມກັບຄູ. ໂດຍສະເພາະແມ່ນໃນການປ້ອງກັນ ແລະຄວບຄຸມການລະບາດໂຄວິດ-19 ໃຫ້ທັນການ, ການສ້າງຄວາມເຂັ້ມແຂງໃຫ້ແກ່ຄູໃນການສອນທາງໄກ-ອອນລາຍ, ສົ່ງເສີມການເປີດຮຽນຄືນໃຫ້ມີຄວາມປອດໄພ ແລະ ຮັບປະກັນວ່ານັກຮຽນທີ່ຮຽນອ່ອນ-ຮຽນບໍ່ທັນໝູ່ຈະໄດ້ຮັບການບຳລຸງຄືນ.
ສຸດທ້າຍນີ້, ຂ້າພະເຈົ້າຂໍອວຍພອນໄຊອັນປະເສີດມາຍັງບັນດາເພື່ອນໆ ຄູ-ອາຈານສອນ, ຜູ້ບໍລິຫານການສຶກສາ, ຜູ້ປະກອບການ, ຕະຫລອດຮອດປະຊາຊົນລາວບັນດາເຜົ່າຈົ່ງມີສຸ ຂະພາບເຂັ້ມແຂງ, ມີພາລະນາໄມສົມບູນ, ມີຄວາມສຸກຄວາມຈະເລີນ ແລະປະສົບຜົນສໍາເລັດໃນການປະຕິບັດໜ້າທີ່ວຽກງານຂອງຕົນ.